Diari Oficial de la Generalitat Valenciana


Sumari del DOGV 4947, del 16-02-2005 (2005/1469)

RESOLUCIÓ d'1 de febrer de 2005, de la Direcció General de Qualitat Ambiental, per la qual s'atorga a l'empresa Cerámica Saloni, SA, l'autorització ambiental integrada per a les instal·lacions de fabricació de paviment i revestiment ceràmic al terme municipal de Sant Joan de Moró (Castelló).
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4947

Data del DOGV
:   16-02-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/1469


Data del document
:   01-02-2005

Organisme emissor
:   Conselleria de Territori i Habitatge

Tipus de document
:   Resolució

Anàlisi jurídica

 Descriptors 

:   * Sant Joan de Moró
    * edifici industrial
    * ceràmica
    * empresa privada

RESOLUCIÓ d'1 de febrer de 2005, de la Direcció General de Qualitat Ambiental, per la qual s'atorga a l'empresa Cerámica Saloni, SA, l'autorització ambiental integrada per a les instal·lacions de fabricació de paviment i revestiment ceràmic al terme municipal de Sant Joan de Moró (Castelló). [2005/X1469]
  
Vistos els documents que apareixen en l'expedient 12/03 IPPC, instruït a instància de l'empresa Cerámica Saloni, SA, a fi d'obtindre l'autorització ambiental integrada per a les instal·lacions de fabricació de paviment i revestiment ceràmic, s'emet la present resolució de conformitat amb els següents,
  
Antecedents de fet
  
Primer. Amb data 10 de febrer de 2003, Juan Antonio García Prades, en representació de l'empresa Cerámica Saloni, SA, amb CIF A-12014577 i domicili a la ctra. l'Alcora, km 17 de Sant Joan de Moró (Castelló), presenta a la Conselleria de Medi Ambient, la sol·licitud d'autorització ambiental integrada per a les instal·lacions de fabricació de paviment i revestiment ceràmic, que es detalla en l'annex I.
  
A la sol·licitud s'acompanya l'informe de compatibilitat urbanística emés per l'Ajuntament de Sant Joan de Moró.
  
Segon. Amb dates 8 de juliol i 19 d'agost de 2003, l'empresa presenta nova documentació, a requeriment d'aquesta Conselleria.
  
Tercer. Amb data 16 de setembre de 2003 se sotmet a informació pública l'expedient de referència, durant un període de 30 dies hàbils, d'acord amb el que establix l'article 16 de la Llei 16/2002, d'1 de juliol, de prevenció i control integrats de la contaminació, i es publica anunci en el Diari Oficial de la Generalitat Valenciana (núm. 4588).
  
Durant aquest no es presenten al·legacions al projecte, ni a aquesta Conselleria i ni a l'Ajuntament de Sant Joan de Moró, i consta en l'expedient certificat de la informació pública.
  
Quart. Transcorregut el termini d'informació pública i segons el que disposa l'article 18 de la Llei 16/2002, l'expedient es remet a l'Ajuntament de Sant Joan de Moró, el qual emet un informe sobre els aspectes de la seua competència amb data 10 de març de 2004.
  
Cinqué. Segons el que preveu l'article 19 de la Llei 16/2002, amb data 10 de setembre del 2003 i 12 de març de 2004, se sol·licita informe a la Confederació Hidrogràfica del Xúquer. En l'expedient consta el certificat d'abocament zero, de data 17 d'octubre de 2003 (Exp. 78VI0048).
  
Sisé. Amb data 27 de febrer de 2004, el Servei de Control Integrat de la Contaminació comunica al Servei d'Avaluació d'Impacte Ambiental que ha d'iniciar la tramitació i la resolució de la Declaració d'Impacte Ambiental, i s'emet aquesta declaració amb data 1 de juliol de 2004, en la qual s'estima acceptable, només als efectes ambientals, el projecte per a l'obtenció de l'autorització ambiental integrada promogut per l'empresa Cerámica Saloni, SA, ubicada en el km 17 de la carretera de l'Alcora al seu pas pel terme municipal de Sant Joan de Moró (Castelló), en els termes que estableix el Projecte d'autorització ambiental integrada i l'Estudi d'impacte ambiental i l'annex a aquest, sempre que es complisquen les condicions que s'indiquen en l'annex II.
  
Seté. En l'expedient 12/03 IPPC consta l'avaluació ambiental del projecte en el seu conjunt, tal com estableix l'article 20 de la Llei 16/2002 i que ha sigut incorporada a la proposta de resolució.
  
Octau. Amb data 12 novembre de 2004 es realitza el tràmit d'audiència a l'interessat, i es presenten amb data 26 de novembre de 2004 les al·legacions en matèria d'emissions atmosfèriques, producció i gestió de residus, les quals s'han remés als òrgans competents per al seu pronunciament.
  
Nové. Amb dates 9 de desembre de 2004 i 28 de gener de 2005, els serveis de Protecció de l'Ambient Atmosfèric i de Residus Industrials, respectivament, emeten els informes de valoració de les al·legacions anteriors, i s'incorporen a l'expedient de referència.
  
Fonaments de dret
  
Primer. D'acord amb l'article 9 de la Llei 16/2002, de prevenció i control integrats de la contaminació, les activitats que apareixen en l'annex 1 d'aquesta llei, estan subjectes a autorització ambiental integrada.
  
La instal·lació de referència està inclosa en l'epígraf 3.5 de l'annex 1 de la Llei 16/2002.
  
Segon. La tramitació de l'expedient s'ha realitzat segons el que preveuen els articles 14 i següents de la Llei 16/2002, d'1 de juliol, de prevenció i control integrats de la contaminació, desenvolupada pel Decret 40/2004, de 5 de març.
  
Tercer. En la Comunitat Valenciana l'òrgan competent per a atorgar l'autorització ambiental integrada és la Conselleria de Territori i Habitatge, d'acord amb l'article 3.h de la Llei 16/2002 i el Decret 8/2004, de 3 de setembre, del president de la Generalitat, pel qual s'assignen competències a la Presidència de la Generalitat i a les conselleries amb competències executives.
  
D'altra banda, de conformitat amb l'article 15 del Decret 119/2003, d'11 de juliol, del Consell de la Generalitat, pel qual s'aprova el Reglament orgànic i funcional de la Conselleria de Territori i Habitatge, correspon a la Direcció General de Qualitat Ambiental, exercir les competències en matèria de prevenció i control integrats de la contaminació.
  
Vist tot el que antecedeix, a proposta del Servei de Control Integrat de la Contaminació, amb el vistiplau del cap d'Àrea de Qualitat Ambiental, fent ús de les atribucions que em confereix el Reglament orgànic i funcional de la Conselleria Territori i Habitatge, resolc:
  
Primer. Concedir a Cerámica Saloni, SA, l'autorització ambiental integrada per a les seues instal·lacions de fabricació de paviment i revestiment ceràmic, que s'han de desenvolupar en l'establiment situat a la ctra. l'Alcora, km. 17 del municipi de Sant Joan de Moró (Castelló), referent al Projecte d'una indústria de paviment i revestiment ceràmic de data 6 de febrer de 2003 i subscrit per Pedro Deza Balfagó, i queda inscrita en el Registre General d'Instal·lacions IPPC de la Comunitat Valenciana amb el número 015-05/AAI/CV, condicionada al compliment dels requisits següents:
  
1. Valors límit d'emissió
  
1.1. Emissions atmosfériques
  
1.1.1. Emissions canalitzades fredes
  
Els valors límit d'emissió que s'han de complir seran els següents:
  
CONTAMINANT CONDICIONS LÍMIT D'EMISSIÓ
  
???????????????????????????????-
  
Partícules Genèric 30 mg/Nm³
  
 Existents, amb 50 mg/Nm³
  
 sistema corrector
  
???????????????????????????????-
  
1.1.2. Emissions canalitzades calentes
  
Les emissions compliran els següents valors límit d'emissió per als diferents focus:
  
CONTAMINANTS CONDICIONS LÍMITS D'EMISSIÓ
  
???????????????????????????????-
  
Partícules Genèric 30 mg/Nm³
  
 Existents, amb 50 mg/Nm³
  
 sistema corrector
  
???????????????????????????????-
  
NOx (expressat Gasos de procés 250 mg/Nm³
  
com NO2)
  
 Cogeneració 800 mg/Nm³
  
???????????????????????????????-
  
SO2 Genèric 200 mg/Nm³
  
???????????????????????????????-
  
Fluorurs (expressats Genèric 10 mg/Nm³
  
com HF)
  
 Forns cocció 30 mg/Nm³
  
 Qv<3.000 Nm³/h i
  
 Qm<0,1 kg/h
  
???????????????????????????????-
  
Les concentracions mesurades sempre estaran referides a condicions normals de pressió i temperatura (101,3 kPa, 273,16 K), per als gasos de combustió en base seca i un contingut d'oxigen del 18% de O2.
  
1.1.3. Emissions sonores
  
La instal·lació es protegirà acústicament de manera que no se superen els límits establits en la Llei 7/2002, de 3 de desembre, de la Generalitat Valenciana, de protecció contra la contaminació acústica.
  
1.2. Abocaments
  
1.2.1. Aigües residuals industrials
  
S'actuarà segons el que ha especificat el projecte, de manera que es garantisca la inexistència d'abocament d'aigües residuals industrials a domini públic hidràulic (abocament zero).
  
Es realitzaran controls periòdics de les canaletes que transporten l'aigua residual industrial des de tots els focus de generació fins a les basses d'emmagatzematge.
  
Les basses d'emmagatzematge d'aquesta aigua seran perfectament impermeables.
  
1.2.2. Aigües residuals sanitàries
  
Han d'adoptar-se les mesures necessàries perquè el medi receptor no es veja afectat per l'abocament d'aquest tipus d'aigües.
  
1.2.3. Aigües pluvials
  
El punt d'abocament es protegirà adequadament, a fi d'evitar erosions en el marge i el llit.
  
Queda totalment prohibit l'abocament d'aigües i productes residuals al llit públic o al subsòl.
  
Han d'adoptar-se les mesures necessàries perquè el medi receptor no es veja afectat per l'abocament d'aquest tipus d'aigües.
  
2. Protecció del sòl i de les aigües subterrànies
  
Queda prohibit l'abocament al llit, sòl o subsòl que puga deteriorar la qualitat de les aigües sense comptar amb l'autorització de la Confederació Hidrogràfica del Xúquer.
  
No es poden executar pous, rases, galeries o qualsevol altre dispositiu destinat a facilitar que el terreny absorbisca les aigües residuals.
  
3. Procediments i mètodes de gestió de residus
  
L'activitat està subjecta als requisits establits en la Llei 10/1998, de 21 d'abril, de residus, en la Llei 10/2000, de 12 de desembre, de residus de la Comunitat Valenciana, i en el Reial Decret 833/1988 de 20 de juliol, sobre el Reglament per a l'execució de la Llei 20/1986, modificat pel Reial Decret 952/1997.
  
3.1. Producció de residus
  
S'autoritza Cerámica Saloni, SA, per a la producció dels residus perillosos següents, sempre que la seua capacitat de generació anual siga de l'ordre de magnitud que a continuació es detalla i la producció de producte acabat en les instal·lacions del centre productiu detallat en l'annex I siga de l'ordre de 93.344.877 m²/any de paviment i revestiment i 277.000 m²/any de peces especials.
  
El centre productor queda inscrit en el Registre de productors amb la referència 148/P/RTP/CV, que ha de figurar en els documents de control i seguiment i la resta de documentació que ho necessiten.
  
La gestió dels equips contaminats amb PCB ha de dur-se a terme sempre dins del que ha establit el Reial decret 1378/1999, de 27 d'agost, pel qual s'estableixen mesures per a l'eliminació i la gestió dels policlorobifenils, policloroterfenils i aparells que els continguen, i pel Decret 135/2002, de 27 d'agost, del Govern Valencià pel qual s'aprova el Pla de descontaminació i eliminació de PCB de la Comunitat Valenciana.
  
Quant a la producció de residus sanitaris, cal ajustar-se al que disposa el Decret 240/1994, de 22 de novembre, pel qual s'aprova el Reglament regulador de la gestió dels residus sanitaris. En aquest sentit, l'empresa disposa d'inscripció sanitària, IS-12.9413.
  
3.1. Gestió de residus
  
S'autoritza Cerámica Saloni, SA, per a realitzar l'operació de valorització R5 (Reciclat o recuperació d'altres matèries inorgàniques), dels següents residus no perillosos, sempre que la seua capacitat de tractament anual siga de l'ordre de magnitud que a continuació es detalla:
  
Codi LER Tipus de residu Quantitat (t/any)
  
080202 Fangs aquosos que contenen materials
  
 ceràmics 55.000
  
080203 Suspensions aquoses que contenen
  
 materials ceràmics 155.000
  
101201 Residus de la preparació de mescles
  
 abans del procés de cocció 3.500
  
101203 Partícules i pols 500
  
Per a aquesta autorització de gestió es manté el número de referència de què disposava l'empresa, 044/V/RNP/CV, que ha de figurar en la documentació que el necessite.
  
4. Sistemes i procediments per al tractament d'emissions i residus, amb especificació de la metodologia de mesurament, la seua freqüència i els procediments per a avaluar els mesuraments
  
4.1. Control d'emissions atmosfèriques
  
A fi d'evitar l'emissió difusa de pols, es duran a terme les mesures següents:
  
Tancament total de les instal·lacions d'emmagatzematge i manipulació de materials pulverulents a granel.
  
Tancament d'instal·lacions de transport i processat de materials.
  
Aspirar i llevar la pols d'instal·lacions d'emmagatzematge, transport, punts de transferència i de càrrega i descàrrega de materials pulverulents.
  
Condicionament, pavimentació i neteja d'instal·lacions, de les vies de circulació i de les àrees d'estacionament de vehicles.
  
Han de disposar de sistemes correctors de depuració de l'emissió a l'atmosfera, com a mínim, els focus que evacuen corrents de gasos provinents d'atomitzadors i d'aspiracions de material pulverulent. El funcionament correcte d'aquests sistemes correctors s'assegurarà mitjançant el control i registre en continu d'almenys, un paràmetre d'operació del sistema a opció de l'empresa entre els tècnicament reconeguts o fonamentats, com la pèrdua de càrrega del sistema de depuració, la concentració de partícules en el corrent gasós, o qualsevol altre degudament justificat. La representativitat i el calibratge d'aquest paràmetre ha de ser verificat per entitats col·laboradores de l'administració en matèria de qualitat ambiental i estar a disposició de la Conselleria de Territori i Habitatge.
  
La periodicitat mínima de control de les emissions per entitats col·laboradores de l'administració serà la següent:
  
Anual: Focus de processos d'assecatge per atomització i aquells el cabal dels quals supere 30.000 Nm³/h.
  
Biennal: Focus de forns de cocció i aquells el cabal dels quals es trobe entre 10.000 i 30.000 Nm³/h.
  
Triennal: La resta de focus canalitzats.
  
Els contaminants que s'han de controlar seran els següents:
  
Tots els focus: Partícules.
  
Focus que evacuen gasos procedents de processos de combustió: Partícules, NOx (expressat com NO2), SO2, CO i CO2.
  
Focus que evacuen gasos procedents de forns de cocció: Partícules, NOx (expressat com NO2), SO2, CO, CO2, fluorurs (com HF), plom i bor.
  
\* Per l'activitat de gestió de residus no perillosos, com també l'elevada concentració de fluor que poden contindre aquests residus, es realitzaran mesuraments de fluorurs (expressats com HF) en els atomitzadors que s'utilitzen per a l'esmentada gestió.
  
Queden exclosos de mesurament d'emissió de partícules els focus següents:
  
Focus de processos d'assecatge de peces ceràmiques (crues o cuites) que utilitzen com combustible gas natural o propà, que en el control de la posada en marxa de la instal·lació, en condicions habituals d'operació i sense utilitzar cap tipus de depuració, hagen obtingut una emissió inferior a 10 mg/Nm³ de partícules.
  
Focus d'evacuació de l'aire de refredament dels forns de cocció de taulells.
  
Focus d'emissió directa de turbines i motors de cogeneració que usen gas natural com a combustible.
  
Els punts de mostratge en les xemeneies han de complir amb els requisits de l'Ordre 18 d'octubre de 1976, sobre prevenció i correcció de la contaminació industrial de l'atmosfera.
  
En particular, les característiques i la distribució dels focus emissors a l'atmosfera serà tal que garantisca una correcta dispersió dels contaminants emesos.
  
En el punt de mostratge, la temperatura serà preferiblement, menor de 200ºC.
  
Les mesures es realitzaran en condicions normals d'operació de les instal·lacions, es registraran els paràmetres que les determinen, i cobriran totes les diferents tipologies o grups de productes que es fabriquen en cada instal·lació.
  
Ha de notificar-se a la Direcció General de Qualitat Ambiental, una vegada a l'any, les dades sobre les emissions a l'aire de la instal·lació, mitjançant el Registre d'emissions i fonts contaminants (EPER), d'acord amb l'article 8.3 de la Llei 16/2002 i de la Decisió 2000/479/CE, de 17 de juliol de 2000.
  
4.2. Control d'abocaments
  
Ha de notificar-se a la Direcció General de Qualitat Ambiental, una vegada a l'any, les dades sobre les emissions a l'aigua de la instal·lació, mitjançant el Registre d'emissions i fonts contaminants (EPER), d'acord amb l'article 8.3 de la Llei 16/2002 i de la Decisió 2000/479/CE, de 17 de juliol del 2000.
  
4.3. Control de residus
  
Els residus poden ser emmagatzemats durant un període igual o inferior a sis mesos, en el cas de perillosos, i inferior a dos anys en al cas de no perillosos, després del qual han de ser entregats a gestor autoritzat. Aquest emmagatzematge temporal de residus perillosos es realitzarà segregat per tipus de residu, ha d'estar convenientment senyalitzat i es realitzarà en un lloc amb sostre, amb sòl impermeable i sistemes de recollida de vessaments accidentals, com ara arqueta cega no connectada a la xarxa de clavegueram i safates de recollida. Així mateix la zona d'emmagatzematge ha d'estar inclosa en el sistema general de protecció contra incendis de la indústria.
  
Per a l'emmagatzematge de residus líquids o que pel seu alt contingut líquid puguen generar abocaments, es comptarà amb cubetes o recipients de recollida de possibles vessaments, que han de tindre com a mínim el volum de l'envàs més gran o el 10% del total (la major d'ambdós quantitats). Les cubetes han de ser individuals per a cada tipus de residus la mescla dels quals, en cas de vessament, supose augment de la seua perillositat o en dificulte la gestió.
  
Es comptarà amb l'adequada quantitat d'absorbent no inflamable per a resoldre els possibles vessaments accidentals durant la manipulació dels diversos residus líquids. L'absorbent contaminat es gestionarà com a residu perillós.
  
L'envasament i etiquetatge dels residus serà conforme al que han exposat els articles 13 i 14 del Reial decret 833/1988, reglament de residus tòxics i perillosos. Així mateix disposarà d'un registre on conste la quantitat, la naturalesa, la identificació, l'origen i la data de generació i l'entrega a gestor autoritzat, com també el número de document de control i seguiment utilitzat, si és el cas, i el gestor a qui s'entrega el residu.
  
S'han d'entregar els residus perillosos a gestors que disposen de la corresponent autorització administrativa per a la gestió d'aquests residus.
  
Es disposarà d'un Registre de residus perillosos produïts on conste la quantitat, la naturalesa, la identificació, l'origen i la data de generació i l'entrega a gestor autoritzat, com també el número de document de control i seguiment utilitzat i el gestor a qui s'entrega el residu.
  
Quant a l'activitat de gestió de residus no perillosos, l'empresa portarà un Registre documental en què figuren quantitat, naturalesa, origen, destinació, freqüència de recollida i mitjà de transport dels residus.
  
S'ha d'elaborar un Pla de prevenció i reducció de residus que es presentarà a la Direcció General de Qualitat Ambiental cada quatre anys.
  
Anualment emplenarà la declaració anual de productor de residus perillosos i no perillosos, que serà remesa a la Direcció General de Qualitat Ambiental abans de l'1 de març de cada any. En aquesta declaració s'especificarà l'origen i la quantitat dels residus produïts, la destinació donada a cada un d'ells i la relació de què es troben emmagatzemats temporalment, com també les incidències rellevants que s'han pogut produir, tot això relatiu a l'any objecte de la declaració.
  
4.4. Control de soroll
  
Respecte el nivell de sorolls transmesos a l'exterior, ha de complir-se el que establix la Llei 7/2002, de 3 de desembre, de la Generalitat Valenciana, de protecció contra la contaminació acústica.
  
En aquest sentit, es realitzarà un mesurament del soroll ambiental en l'entorn immediat de la parcel·la de l'activitat per un organisme acreditat en el termini d'un any des de la concessió de l'autorització ambiental integrada i almenys cada cinc anys, d'acord amb l'article 37 d'aquesta llei.
  
5. Mesures que s'han d'adoptar en situacions diferents de les normals que puguen afectar el medi ambient
  
Es duran a terme totes les mesures necessàries perquè quede garantida la protecció del medi ambient i la salut de les persones davant de qualsevol situació fora de la normalitat quant al funcionament de les instal·lacions.
  
Així mateix, quan es determine el cessament d'alguna de les unitats, es procedirà al desmantellament de les instal·lacions, d'acord amb la normativa vigent, de manera que el terreny quede en les mateixes condicions que abans d'iniciar la dita activitat i no es produïsca cap dany sobre el sòl i el seu entorn.
  
6. Declaració d'impacte ambiental
  
Es compliran les condicions establides en la Declaració d'impacte ambiental emesa per la Direcció General de Gestió del Medi Natural de data 1 de juliol de 2004, que s'adjunta en l'annex II de la present resolució.
  
7. Altres condicions
  
Cal ajustar-se al que disposa el Reial decret 865/2003, de 4 de juliol, pel qual s'estableixen els criteris higienicosanitaris per a la prevenció i control de la legionel·losi.
  
La indústria i les seues instal·lacions s'ajustaran a les condicions indicades en el projecte tècnic en els aspectes no fixats en aquesta resolució.
  
Es compliran totes les disposicions aplicables per a garantir la protecció de la salut de les persones.
  
Segon. L'Autorització ambiental integrada es renovarà, en els aspectes mediambientals, en el termini màxim de 8 anys, llevat que es produïsquen abans d'aquest termini modificacions substancials que obliguen la tramitació d'una nova autorització o que s'incórrega en algun dels supòsits de modificació d'ofici recollits en l'article 26 de la Llei 16/2002, d'1 de juliol.
  
La renovació ha de sol·licitar-se amb una antelació mínima de deu mesos abans del venciment del termini de vigència de l'autorització ambiental integrada.
  
Tercer. En relació amb el certificat d'adequació del projecte i la seua ampliació el titular donarà compte de l'adaptació i les ampliacions de l'activitat i de les instal·lacions al Servei de Control Integrat de la Contaminació a l'efecte del reconeixement corresponent, s'ha de presentar prèviament un certificat, emés per tècnic competent i visat, en el qual s'acredite que les instal·lacions i l'activitat s'ajusten al projecte presentat i autoritzat o als seus reformats posteriors també autoritzats, i que s'han efectuat tots els controls, mesuraments, anàlisis i comprovacions amb resultat satisfactori, que es determinen en l'esmentat projecte, els seus reformats o en les normatives que siguen aplicables, com també aquells altres certificats previstos en les disposicions que s'han integrat.
  
Quart. Aquesta autorització queda condicionada a la visita de comprovació i a l'obtenció de l'informe favorable corresponent al compliment dels requisits establits en la present resolució. Es realitzarà a la posada en marxa de les instal·lacions i per personal de la Direcció General de Qualitat Ambiental de la Conselleria de Territori i Habitatge.
  
Cinqué. L'Administració deixarà sense efecte la present resolució en el moment en què observe qualsevol incompliment de les condicions que s'hi imposen, amb audiència prèvia de l'interessat.
  
Sisé. El titular de les instal·lacions objecte de la present resolució, a més de les obligacions que amb caràcter general estableix la Llei 16/2002, ha de:
  
1. Complir les obligacions de control i subministrament d'informació previstes per la legislació sectorial aplicable i per la mateixa autorització ambiental integrada.
  
2. Comunicar a la Conselleria de Territori i Habitatge qualsevol modificació, substancial o no, que es propose realitzar en la instal·lació, la transmissió de la seua titularitat o qualsevol incident o accident que puga afectar el medi ambient.
  
3. Prestar l'assistència i la col·laboració necessàries als que realitzen les actuacions de vigilància, inspecció i control.
  
Seté. En tot allò no especificat en aquesta resolució, cal ajustar-se a totes i cada una de les condicions estipulades per la normativa vigent en matèria de residus, abocaments, contaminació atmosfèrica, acústica, impacte ambiental i accidents greus, com també qualsevol altra que puga dictar l'administració en l'exercici de l'activitat en matèria de protecció ambiental.
  
Contra aquesta resolució, que no posa fi a la via administrativa, es pot presentar recurs d'alçada davant de la secretària autonòmica de Territori i Medi Ambient de la Conselleria de Territori i Habitatge en el termini d'un mes des del següent al de la recepció de la present notificació, d'acord amb el que disposen els articles 114 i 115 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.
  
València,1 de febrer de 2005.- El director general de Qualitat Ambiental: Jorge Lamparero Lázaro.
  
ANNEX I
  
CARACTERÍSTIQUES DEL PROJECTE
  
L'empresa Cerámica Saloni, SA, es dedica a la fabricació de taulellets, en la qual es distingeixen tres processos: preparació d'argila, preparació d'esmalts i fabricació de revestiments i paviments ceràmics.
  
La matèria primera arriba en forma de terra o de pols atomitzada mitjançant camions.
  
En el primer cas, la terra es passa per un destrossador per a aconseguir una granulometria adequada, emmagatzemant-se selectivament segons les distintes classes d'argila. A continuació, es porta a un alimentador vibrant que descarrega l'argila selectivament en sitges. D'ací es porta a la cinta bàscula, en la proporció adequada, i a les tremuges.
  
A continuació, s'introdueix el material en els molins amb la quantitat necessària d'aigua, formant la barbotina, que després de passar per tamisos, s'impulsa a pressió en els atomitzadors, resultant d'aquesta operació una pols atomitzada que es conduirà a la secció de premsat.
  
Tot el procés fins aquest punt s'omet en el cas en què la matèria primera se subministre ja en forma de pols atomitzada.
  
Una vegada premsada l'argila, les peces es transporten a assecadors, on perden humitat i al mateix temps se'ls proporciona una lleugera consistència per a ser transportades per la línia d'esmaltat. Al llarg d'aquesta línia, tenen lloc les distintes aplicacions d'acabat superficial de la peça.
  
Acabat el procés d'esmaltat, les peces es fan passar pel forn i una vegada cuites, se'ls sotmet a un procés de classificació per a separar del producte acabat les peces amb algun error.
  
De la línia de classificació, les peces es porten a una línia automàtica de plastificat i retractilat i, a continuació, al magatzem de producte acabat.
  
Quant a la fabricació d'esmalts, la matèria primera, frita, se subministra mitjançant camió i s'emmagatzema.
  
Segons les fórmules que s'han de produir, es pesa la matèria primera i la seua trituració en molins de boles amb un contingut apropiat d'aigua. L'esmalt resultant s'emmagatzema posteriorment en uns recipients en els quals es manté aquest homogeneïtzat. D'ací passen a la línia d'esmaltat per a la seua utilització.
  
Les mesures previstes per a reduir i controlar les emissions atmosfèriques consisteixen en dos tipus diferenciats de sistemes de depuració d'aire: sistema de filtrat per via seca i sistema de filtrat per via humida.
  
El sistema de filtrat per via seca s'utilitza principalment en les zones de descàrrega d'argiles, sitges d'emmagatzematge, cintes transportadores, tremuges d'entrada a premses i en premses, és a dir, llocs on el moviment de la matèria primera puga provocar emissions de pols.
  
El sistema de filtrat per via humida s'utilitza principalment en les cadenes d'esmaltat, col·locant les boques d'aspiració en les zones de rascada de les peces ceràmiques.
  
Les aigües residuals industrials es recuperen en la seua totalitat i s'incorpora en el procés productiu per mitjà de la fase d'atomització.
  
L'únic abocament realitzat és el d'aigües sanitàries i pluvials, que es canalitza a l'embassament de Maria Cristina, previ procés de depuració biològica en les instal·lacions pròpies de la fàbrica.
  
Els residus generats, tant perillosos com no perillosos i inerts, s'emmagatzemen i són recollits periòdicament per gestor autoritzat.
  
ANNEX II
  
CONDICIONANTS DE LA DECLARACIÓ D'IMPACTE AMBIENTAL
  
1. Per la seua ubicació, es considera que en matèria d'emissions atmosfèriques, soroll, abocament d'aigües residuals i generació de residus, serà suficient amb el compliment de la legalitat vigent o, si és el cas, amb l'adopció de les millors tecnologies disponibles i els valors límit d'emissió especificats en el Decret 40/2004, de 5 de març, del Consell de la Generalitat, pel qual es desenvolupa el règim de prevenció i control integrats de la contaminació a la Comunitat Valenciana.
  
2. La indústria ha d'obtindre l'autorització de la Confederació Hidrogràfica del Xúquer per a l'extracció de la totalitat del volum d'aigües subterrànies que necessita per al seu funcionament, com també per a l'abocament de pluvials de cobertes i vessament al llit públic. S'adoptaran les mesures preventives i correctores per a garantir la no-afecció del medi receptor amb aquest abocament (arqueta per a presa mostres, elements per al desbast, elements per a evitar l'erosió aigües avall, etc.)
  
3. Els condicionants de la Declaració d'impacte ambiental de data 5 de desembre de 2003, de resolució de l'expedient 330/02-AIA d'Avaluació d'impacte ambiental del PGOU de Sant Joan de Moró, l'apartat primer de la Resolució de data 9 de juny de 2004, com també les mesures protectores previstes en l'Estudi d'impacte ambiental del mencionat Pla general.